### 13.    Beslutning om procedure vedrørende forældres retskrav om en ordblindetest

**Åbent**

Sagsnr.: 326-2018-9812        J.nr.: 17.00.00           Dokumentnr.:
326-2018-77605

**Sagstype**

Beslutning.

**Resume og sagens baggrund**

Forældre til elever på 4. klassetrin har fra marts 2018 fået
retskrav på, at der kan foretages en ordblindetest af deres barn, uanset om
skolelederen vurderer, at der er grundlag herfor.

På nuværende tidspunkt er det kommunalbestyrelsen, der er
ansvarlig for, at der foretages en ordblindetest af et barn, såfremt forældrene
gør kravet gældende. Administrationen lægger op til, at ansvaret uddelegeres
til skolelederne.

**Indstillinger**

Direktøren indstiller, at Kommunalbestyrelsen uddelegerer
ansvaret for afdækning af ordblindhed til skolelederne.

**Behandling**

Børn- og Familieudvalget, Økonomiudvalget,
Kommunalbestyrelsen.

**Sagsfremstilling**

Som led i satspuljeaftalen fra 2015 blev der indgået
national politisk aftale om, at forældre én gang i skoleforløbet fra marts 2018
har retskrav på, at der kan foretages en ordblindetest af deres barn på 4.
klassetrin.

Formelt er der pr. 1. august 2017 trådt en ny bestemmelse i
kraft i folkeskoleloven, hvor det af § 3b stk. 2 fremgår, at retskravet
fungerer således, at forældre, der har mistanke om, at deres barns læsevanskeligheder
skyldes ordblindhed, kan anmode kommunalbestyrelsen om, at der bliver foretaget
en ordblindetest. Det er kommunalbestyrelsen, som er forpligtet til at sørge
for, at der bliver foretaget en ordblindetest af barnet.

Fra lovbemærkningerne fremgår det, at kommunalbestyrelsen
kan uddelegere denne beføjelse til eksempelvis skolelederne efter de
kommunalretlige regler.

Administrationen lægger op til, at ansvaret uddelegeres til
skolelederne. Skolelederne har på et fagrådsmøde godkendt denne indstilling. Årsagen
hertil er at sikre en mere effektiv sagsgang, så barnets behov tilsvarende også
kan imødekommes hurtigere, når testen har fundet sted.

Nuværende procedure for afdækning af ordblindhed i
Kalundborg Kommune revideres snarest. Af denne vil det fremgå, hvordan
ordblindeafdækningen skal foregå i praksis, når forældre gør retskravet
gældende. Udgangspunktet er, at forældre vil kunne gøre deres retskrav gældende
over for skolelederen, der i så fald vil være forpligtet til at sørge for, at
testen for ordblindhed bliver gennemført.

**Økonomiske konsekvenser**

Ingen.

**Børn- og Familieudvalgets møde
den 2. maj 2018:**

Anbefales.

**Økonomiudvalgets møde den 23.
maj 2018:**

Anbefales.